DA Den Europæiske Unions Tidende C 199/3

UDTALELSE FRA KOMMISSIONEN

af 2. juni 2016

om planen for bortskaffelse af radioaktivt affald, der fremkommer ved demonteringen af kernekraftværket KKB, der ligger i Brunsbüttel i delstaten Schleswig-Holstein i Tyskland

(Kun den tyske udgave er autentisk)

(2016/C 199/02)

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 28. august 2015 modtog Kommissionen i overensstemmelse med Euratomtraktatens artikel 37 almindelige oplysninger fra den tyske regering om en plan for bortskaffelse af radioaktivt affald, der fremkommer ved demonteringen af kernekraftværket KKB.

På grundlag af disse oplysninger og yderligere oplysninger, som Kommissionen anmodede om den 10. november 2015, og som de tyske myndigheder fremsendte den 9. februar 2016, og efter høring af ekspertgruppen har Kommissionen udarbejdet følgende udtalelse:

1. Afstanden mellem anlægget i Brunsbüttel og den nærmeste grænse til en anden medlemsstat, som i dette tilfælde er Danmark, er 100 km.

2. Under normale demonteringsaktiviteter er det ikke sandsynligt, at væske- og gasformige radioaktive udslip vil give anledning til en eksponering af sundhedsmæssig betydning af befolkningen i andre medlemsstater, jf. de dosisgrænser, som er fastlagt i de nye grundlæggende sikkerhedsnormer (direktiv 2013/59/Euratom).

3. Fast radioaktivt affald lagres midlertidigt på stedet, før det fragtes til godkendte behandlings- eller bortskaffelsesanlæg i Tyskland. Ikke-radioaktivt fast affald og restaffald, der er undtaget fra lovpligtig kontrol, frigives til bortskaffelse som konventionelt affald eller til genbrug eller genvinding. Dette vil ske i overensstemmelse med kriterierne i de nye grundlæggende sikkerhedsnormer (direktiv 2013/59/Euratom).

4. Skulle der ske utilsigtet udledning af radioaktive stoffer som følge af ulykker af den type og størrelse, som omhandles i de almindelige oplysninger, vil de doser, som befolkningen i en anden medlemsstat efter al sandsynlighed vil blive udsat for, ikke være af sundhedsmæssig betydning, jf. de referenceniveauer, som er fastlagt i de nye grundlæggende sikkerhedsnormer (direktiv 2013/59/Euratom).

Kommissionen konkluderer derfor, at gennemførelsen af planen for bortskaffelse af enhver form for radioaktivt affald, der fremkommer ved demonteringen af kernekraftværket Brunsbüttel KKB, der ligger i delstaten Schleswig-Holstein i Tyskland, hverken under normal drift eller i tilfælde af ulykker af den type og størrelse, som omhandles i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats vande, jord eller luftrum, jf. de bestemmelser, som er fastsat i de nye grundlæggende sikkerhedsnormer (direktiv 2013/59/Euratom).

Udfærdiget i Bruxelles, den 2. juni 2016. På Kommissionens vegne Miguel ARIAS CAÑETE Medlem af Kommissionen

(1) For eksempel skal der i henhold til traktaten om den Europæiske Unions funktionsmåde foretages en yderligere vurdering af miljøforholdene. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet, direktiv 2001/42/EF om vurdering af bestemte planers og programmers indvirkning på miljøet, direktiv 92/43/EØF om bevaring af naturtyper samt vilde dyr og planter og direktiv 2000/60/EF om fastlæggelse af en ramme for Fællesskabets vandpolitiske foranstaltninger.